钦定古今图书集成/明伦汇编/官常典/第214卷 > 杨佶
## 钦定古今图书集成/明伦汇编/官常典/第214卷 > 杨佶

按《辽史》本传：“佶字正叔，南京人。幼颖悟异常，读书自
能成句，识者奇之。弱冠声名籍甚。统和二十四年，举
进士第一，历校书郎、大理正。开泰六年，转仪曹郎，典
掌书命，加谏议大夫。出知易州，治尚清简，征发期会
必信。入为大理少卿，累迁翰林学士，文章号得体。八
年，燕地饿疫，民多流殍，以佶同知南京留守事，发仓”
廪振乏绝，贫民鬻子者计佣而出之。宋遣梅询贺千
龄节，诏佶迎送，多唱酬，询每见称赏。复为翰林学士。
重熙元年，升翰林学士承旨。丁母忧，起复工部尚书，
历中顺军节度使，朔武等州观察处置使，天德军节
度使，加特进、检校太师、同中书门下平章事。复拜参
知政事，兼知南院枢密使。十五年，出为武定军节度
使。境内亢旱，苗稼将稿。视事之夕，雨泽霑足。百姓歌
曰：“何以苏我，上天降雨。谁其抚我，杨公为主。”阳水
失故道，岁为民害，乃以己俸创长桥，人不病涉。及被
召，郡民攀辕泣送，上御清凉殿宴劳之。即日，除吏部
尚书兼门下侍郎、同中书门下平章事。上曰：“卿今日
何减吕望之遇文王？”佶对曰：“吕望比臣，遭际有十年
之晚。”上悦。其居相位，以进贤为己任，事总大纲，责成
百司，人人乐为之用。三请致政，许之。月给钱粟傔隶，
四时遣使存问。卒。有《登瀛集》行于世。